text: Kvinde sigtes for brand på beskyttet værksted
  26 marts 2012 kl. 16.49
  Mens brandfolk stadig var i gang med slukningen, har politiet i Haderslev i eftermiddag anholdt og sigtet en kvinde fra Vojens for at have sat ild på et beskyttet værksted på Trekanten 5 i Vojens.
  Vagtchef Søren Strægaard hos Syd- og Sønderjyllands Politi vil ikke udtale sig om, hvorvidt den anholdte kvinde har sin daglige gang på det nu brandhærgede beskyttede værksted.
  Brugerne af værkstedet blev hurtigt evakueret og ingen personer kom noget til. Røg fra branden kunne dog ses over det meste af Vojens og omkring 1500 kvadratmeter værksted er udbrændt.
  Kvinden bliver fremstillet i grundlovsforhør i morgen formiddag.
  